মেহতাব হোসেনের পর ট্রেভর জেমস মর্গ্যানও জানিয়ে দিলেন, এবার না হলে আই লিগে আর চ্যাম্পিয়ন হতে পারবে না ইস্টবেঙ্গল! বুধবার সকালে প্র্যাক্টিসের পর লাল-হলুদ কোচ বললেন, ‘‘গতবারের চেয়েও এবছর আই লিগের দল অনেক বেশি শক্তিশালী। ভাল মানের ফুটবলারের সংখ্যাও বেশি। ফলে এবার যদি না পারি, তাহলে আর কোনওদিনই আই লিগ জিততে পারব না। নাউ অর নেভার।’’
প্র্যাক্টিসে রোমিও-রওলিন’রা
ইস্টবেঙ্গলের হয়ে আই লিগের প্রস্তুতিতে নেমে পড়লেন রোমিও ফার্নান্দেজ, রওলিন বর্জেস, আনোয়ার আলি ও ডেভিড লালরিনমুয়ানা। নতুন এই চার ফুটবলারই প্রথমবার লাল-হলুদ জার্সি গায়ে আই লিগে খেলবেন। এঁদের মধ্যে একমাত্র আনোয়ারেরই কলকাতা ময়দানে খেলার অভিজ্ঞতা আছে। পাঁচ বছর আগে তিনি ছিলেন সবুজ-মেরুনে। আইএসএল খেলতে গিয়ে ডিফেন্ডার অর্ণব মণ্ডল চোট পাওয়ায় আনোয়ার’কে সই করানোর সিদ্ধান্ত নেয় লাল-হলুদ টিম ম্যানেজমেন্ট।
বুধবার সকালে ইস্টবেঙ্গল মাঠে প্র্যাক্টিসের পর মর্গ্যান বললেন, ‘‘প্রত্যেকেই আইএসএলে খেলেছে। তাই ওদের ফিটনেস নিয়ে চিন্তিত হওয়ার কোনও কারণ নেই। এখন দেখার, কত দ্রুত ওরা দলের সঙ্গে মানিয়ে নিতে পারে।’’ আর আনোয়ার বললেন, ‘‘কলকাতায় ফিরতে পেরে খুশি। লাল-হলুদ জার্সি গায়ে নিজেকে উজাড় করে দেওয়াই আমার একমাত্র লক্ষ্য।’’
দল গঠন আগামী সপ্তাহে
আই লিগে ইস্টবেঙ্গল অভিযান শুরু করছে ৭ জানুয়ারি। বারাসত স্টেডিয়ামে প্রথম ম্যাচে প্রতিপক্ষ আইজল এফসি। অথচ একমাত্র ওয়েডসন আনসেলমে ছাড়া আর কোনও বিদেশি যোগ দেননি দলে। ভিসা সমস্যা মিটিয়ে ডিফেন্ডার ইভান বুকেনওয়া ও স্ট্রাইকার উইলিস প্লাজা কবে কলকাতায় আসবেন, তা নিয়ে ধোঁয়াশা অব্যাহত। মর্গ্যান খোলাখুলিই বলে দিলেন, ‘‘এখনও সকলে যোগ দেয়নি। আশা করছি, আগামী সপ্তাহে পুরো দল নিয়েই প্র্যাক্টিসে নামতে পারব। প্রথম একাদশ কী হবে তার পরেই ঠিক করব।’’